b'\n_START_ARTICLE_\nZaposlovanje pod posebnimi pogoji v Sloveniji\n_START_PARAGRAPH_\nZaposlitev pod posebnimi pogoji kot gospodarska dejavnost (in v okviru tega predvsem lastni izdelki) je zelo pomemben del izvajanja socialnovarstvene storitve, namenjene odraslim osebam z motnjo v du\xc5\xa1evnem razvoju. Cilji so spremembe v kvalitete \xc5\xbeivljenja \xc4\x8dloveka, tako da posameznik pridobi nove prilo\xc5\xbenosti za svoj razvoj, dru\xc5\xbeba pa dose\xc5\xbee vi\xc5\xa1jo stopnjo humanosti in spo\xc5\xa1tovanja \xc4\x8dlovekovih pravic. Zaposlitev pod posebnimi pogoji opravljajo javni socialnovarstveni zavodi, npr. varstveno delovni center in  zavodi s pridobljeno koncesijo. Uporabniki imajo priznan status invalida po zakonu o dru\xc5\xbebenem varstvu du\xc5\xa1evno in telesno prizadetih oseb in s tega naslova prejemajo tudi ustrezne socialne transfere ._NEWLINE_Na strani Ministrstva za delo, dru\xc5\xbeino in socialne zadeve Republike Slovenije, zaposlovanje pod posebnimi pogoji najdemo v \xc5\xa1ir\xc5\xa1em sklopu, to je Vodenje, varstvo in zaposlitev pod posebnimi pogoji .\n_START_SECTION_\nVodenje, varstvo in zaposlitev pod posebnimi pogoji\n_START_PARAGRAPH_\nVodenje, varstvo in zaposlitev pod posebnimi pogoji je organizirana oblika varstva, katero izpolnjujejo z ustavo in zakoni dolo\xc4\x8dene temeljne \xc4\x8dlovekove pravice odraslih invalidnih oseb. Obsegajo storitve, ki tem osebam (uporabnikom) v skladu z njihovimi sposobnostmi dajejo mo\xc5\xbenost aktivnega vklju\xc4\x8devanja v dru\xc5\xbebeno \xc5\xbeivljenje in delovno okolje ter opravljanja koristnega, vendar njihovim zmo\xc5\xbenostim prilagojenega dela. Vodenje, varstvo ter zaposlitev pod posebnimi pogoji je organizirano in se izvaja tako, da uporabnikom omogo\xc4\x8da ohranjanje pridobljenih, \xc5\xa1irjenje novih znanj in delovnih spretnosti, pridobivanje novih socialnih in delovnih navad, uresni\xc4\x8devanje lastnih idej in ustvarjalnosti, stimuliranje ob\xc4\x8dutka koristnosti in samopotrditve samopotrditve. Posamezne osebe se vklju\xc4\x8dijo v tisto obliko storitve, ki ustreza njihovim psiholo\xc5\xa1kim, pedago\xc5\xa1kim, zdravstvenim in socialnim potrebam ob upo\xc5\xa1tevanju njihove prevladujo\xc4\x8de, primarne motnje. Pro\xc5\xa1njo za vklju\xc4\x8ditev ali premestitev v storitev Vodenje, varstvo ter zaposlitev pod posebnimi pogoji vlo\xc5\xbei uporabnik ali njegov zakoniti zastopnik .\n_START_SECTION_\nUporabniki zaposlovanja pod posebnimi pogoji\n_START_PARAGRAPH_\nZaposlovanje pod posebnimi pogoji je namenjeno osebam po 18. letu starosti, torej odraslim osebam z motnjami v du\xc5\xa1evnem razvoju in osebam z ve\xc4\x8d motnjami.\n_START_SECTION_\nOsebe z motnjo v du\xc5\xa1evnem razvoju\n_START_PARAGRAPH_\nOsebe, ki imajo prirojeno zni\xc5\xbeano raven inteligentnosti, ni\xc5\xbeje sposobnosti na kognitivnem, govornem, motori\xc4\x8dnem in socialnem podro\xc4\x8dju ter pomanjkljive komunikacijske ve\xc5\xa1\xc4\x8dine, kar se odra\xc5\xbea v neskladju med njihovo mentalno in kronolo\xc5\xa1ko starostjo. Pod to opredelitev spadajo tudi osebe, pri katerih je zgoraj opisano stanje posledica bolezni ali po\xc5\xa1kodbe.\n_START_SECTION_\nOsebe z ve\xc4\x8d motnjami\n_START_PARAGRAPH_\nOsebe, ki imajo poleg motenj v du\xc5\xa1evnem razvoju \xc5\xa1e dodatne te\xc5\xbeave. Te te\xc5\xbeave so osebnostne motnje, te\xc5\xbeje senzorne motnje (motnje vida, sluha,\xe2\x80\xa6) in prirojene ali pridobljene po\xc5\xa1kodbe gibalnega aparata, centralnega ali perifernega \xc5\xbeiv\xc4\x8devja. _NEWLINE_V centre se lahko poleg navedenih skupin ljudi vklju\xc4\x8dujejo tudi osebe z la\xc5\xbejo motnjo v du\xc5\xa1evnem razvoju, ki se po neuspe\xc5\xa1no kon\xc4\x8danem programu profesionalne rehabilitacije ne morejo zaposliti pod normalnimi pogoji na trgu dela .\n_START_SECTION_\nZakonodaja\n_START_PARAGRAPH_\nNormativna opredelitev podro\xc4\x8dja dela z ljudmi s te\xc5\xbeavami v du\xc5\xa1evnem razvoju se je za\xc4\x8dela z Zakonom o socialnem varstvu. Zakon je Vodenje, varstvo ter zaposlitev pod posebnimi pogoji oseb s te\xc5\xbeavami v du\xc5\xa1evnem razvoju opredelil kot javno slu\xc5\xbebo na podro\xc4\x8dju socialnega varstva in dolo\xc4\x8dil, da pogoje za njeno izvajanje zagotavlja Republika Slovenija (po podatkih MDDSZ, 1993) .\n_START_SECTION_\nZakon o socialnem varstvu - II Socialno varstvene storitve\n_START_PARAGRAPH_\n\xc4\x8cleni, ki se ve\xc5\xbeejo na zaposlovanje pod posebnimi pogoji :_NEWLINE_17. \xc4\x8dlen - Vodenje in varstvo po tem zakonu obsegata organizirano celovito skrb za odraslo telesno in du\xc5\xa1evno prizadeto osebo, razvijanje individualnosti in harmoni\xc4\x8dnega vklju\xc4\x8devanja v skupnost in okolje. Zaposlitev pod posebnimi pogoji po tem zakonu obsega take oblike dela, ki omogo\xc4\x8dajo prizadetim ohranjanje pridobljenih znanj ter razvoj novih sposobnosti._NEWLINE_18. \xc4\x8dlen - Pomo\xc4\x8d delavcem v podjetjih, zavodih ter pri drugih delodajalcih po tem zakonu obsega svetovanje in pomo\xc4\x8d pri re\xc5\xa1evanju te\xc5\xbeav, ki jih imajo delavci v zvezi z delom v delovni sredini in ob prenehanju delovnega razmerja ter pomo\xc4\x8d pri uveljavljanju pravic iz zdravstvenega, pokojninskega in invalidskega zavarovanja ter otro\xc5\xa1kega in dru\xc5\xbeinskega varstva._NEWLINE_43.a \xc4\x8dlen - Podjetja, zavodi in drugi delodajalci zagotavljajo izvajanje storitev iz 18. \xc4\x8dlena tega zakona.\n_START_SECTION_\nZaposlitev pod posebnimi pogoji v okviru VDCja\n_START_PARAGRAPH_\nZajema zaposlitev pri proizvodnji ali drugih delih oz. delovno okupacijo, prilagajanje strojev in delovnih pripomo\xc4\x8dkov zmogljivosti posameznikov, razvijanje delovne sposobnosti, uvajanje v delo, zagotavljanje pogojev za varno delo, spremljanje delovnega procesa, nabava sredstev in pripomo\xc4\x8dkov za izvajanje programov ter prodajo izdelkov. Zaposlitev mora obsegati tak\xc5\xa1na opravila in oblike dela, ki omogo\xc4\x8dajo uporabnikom ohranjanje pridobljenih znanj ter razvoj novih sposobnosti . Pogoji za delo morajo biti varni in prilagojeni. Pridobljena sredstva od prodaje izdelkov so namenjena za nagrade upravi\xc4\x8dencev in vi\xc5\xa1jo kvaliteto dela in bivanja. Zaposlitveni programi, ki jih izvaja VDC in niso normativno dolo\xc4\x8deni, izvaja VDC v skladu s strokovnimi usmeritvami, potrebami lokalnega okolja ter ob soglasju ustanovitelja. V ve\xc4\x8dini primerov gre za vklju\xc4\x8devanje v tr\xc5\xbene dejavnosti po pravilih trga (kvaliteta, rok, cena, pogodba). Pridobljena sredstva so namenjena uporabnikom.\n_START_SECTION_\nNajbolj zna\xc4\x8dilna opravila\n_START_PARAGRAPH_\n- Lastni programi (izdelava razli\xc4\x8dnih izdelkov, namizno zalo\xc5\xbeni\xc5\xa1tvo, urejanje okolice, delo v trgovinah, ro\xc4\x8dno in strojno \xc5\xa1ivanje, likanje, papirna galanterija, mizarstvo, pridelovanje vrtnin)._NEWLINE_- Razli\xc4\x8dna kooperativna dela (pakiranje, sestavljanje, dograjevanje izdelkov)._NEWLINE_- Storitvene dejavnosti (delo v trgovini, urejanje okolice, namizno zalo\xc5\xbeni\xc5\xa1tvo)._NEWLINE_- Integritirano zaposlovanje v rednih delovnih pogojih (skladi\xc5\xa1\xc4\x8dna dela, pomo\xc4\x8d v lokalih, hotelih, \xc4\x8di\xc5\xa1\xc4\x8denje, hi\xc5\xa1na opravila, fotokopiranje v ve\xc4\x8djih podjetjih, kurirska dela)._NEWLINE_- Odprte mo\xc5\xbenosti z nove oblike zaposlovanja (hotelirstvo, turizem, gradbeni\xc5\xa1tvo).\n_START_SECTION_\nKompleksnost obravnave uporabnikov in motivacije\n_START_PARAGRAPH_\nZaradi okrnjene komunikacije z uporabniki je zelo pomembno, da uporabnikom ponudimo razli\xc4\x8dnost dra\xc5\xbeljajev v okolju skozi razli\xc4\x8dna dela in dejavnosti v okviru vsakdanjega ritma v ustanovi. Pri tem je pomembno vklju\xc4\x8diti delo, ki omogo\xc4\x8da dovolj gibanja, hitrosti, opazovanja in koordinacije. Delo in dejavnost morata biti prilagojena vsakemu posamezniku saj tako krepimo njegovo samopodobo. Z vsebinami dela (lastni izdelki, kooperativno delo in druge dejavnosti) ustvarjamo pogoje za ohranjanje in razvijanje pojma telesa, koordinacije in koncentracije torej razvijanje razli\xc4\x8dnih vrst senzornih sposobnosti. Ob tem varovanci ve\xc4\x8dajo senzibilnost za razumevanje okolja in sposobnost komuniciranja. Z odkrivanjem in zaznavanjem novega se tudi pri osebah z motnjami v du\xc5\xa1evnem razvoju pove\xc4\x8duje neodvisnost, ob\xc4\x8dutek \xc4\x8dasa in prostora, z vsakim doseganjem uspeha pa se pove\xc4\x8duje tudi prilagajanje vedenja skupini. Seveda morajo biti  vzdr\xc5\xbeevane tudi ustrezne oblike naprezanja, redu in postavljanja jasnih meja, saj zaposleni lahko le s tem prispevajo tudi k odgovornosti varovancev za svoje delo in obna\xc5\xa1anje   .\n_START_SECTION_\nIzbiranje in prilagajanje dela\n_START_PARAGRAPH_\nDelovni pogoji, delovna orodja in zaposleni se morajo vseskozi prilagajati posamezniku in njegovim zmo\xc5\xbenostim in posebnostim, saj le tako varovanci pridobijo ob\xc4\x8dutek samouresni\xc4\x8ditve. Ravno tako morajo biti delo in izdelki izbrani tako, da uporabnik lahko sodeluje ali sam izvede delo. Dilema o zmo\xc5\xbenosti uporabnika za opravljanje nekega dela mora biti ovr\xc5\xbeena \xc5\xbee pri izbiri dela. Izbran nabor izdelkov mora biti tr\xc5\xbeno zanimiv, pri katerem lahko v veliki meri sodelujejo tudi uporabniki, poleg tega morajo izdelki slediti trendu, ki ga prina\xc5\xa1ata \xc4\x8das in prostor. Strokovni delavci morajo zato raziskovati trg - iskati mo\xc5\xbenosti in variante. Pomembno je torej, da imajo zaposleni tudi nekaj mened\xc5\xbeerskih, marketin\xc5\xa1kih in komercialnih znanj, ki so pomembna za uspe\xc5\xa1no prodajo izdelkov, ki jih ustvarijo varovanci  .\n_START_SECTION_\nNagrajevanje dela\n_START_PARAGRAPH_\nPri lastnih izdelkih uporabniki poka\xc5\xbeejo svojo ustvarjalnost, do\xc5\xbeivljajo ob\xc4\x8dutke koristnosti, medtem ko pri stalno ponavljajo\xc4\x8dem se kooperativnem delu lahko pride do slab\xc5\xa1anja sposobnosti, ki so \xc5\xbee bile osvojene. Denarna nagrada, ki jo pri tem \xc2\xbbzaslu\xc5\xbeijo\xc2\xab\xc2\xa0uporabniki, ni nadomestek pla\xc4\x8de, pomembna je zaradi ob\xc4\x8dutka, da \xc2\xbbhodijo v slu\xc5\xbebo\xc2\xab\xc2\xa0in da so \xc2\xbbdobili pla\xc4\x8do\xc2\xab. Nagrajevanje uporabnikov v posameznem centru, npr. VDC, je opredeljeno v internem pravilniku (o nagrajevanju varovancev in skupni porabi ter delitvi denarnih sredstev, pridobljenih z gospodarsko dejavnostjo), ki dolo\xc4\x8da razdelitev na trgu pridobljenih finan\xc4\x8dnih sredstev. Nagrade se razdelijo glede na rezultate uporabnikovega delovnega prispevka, ki dobi finan\xc4\x8dno menjavo na trgu. Ni pomembno le, da so uporabniki zaposleni, okupirani s kakr\xc5\xa1nim koli delom, temve\xc4\x8d je zlasti pomembno, da so vklju\xc4\x8deni v koristno delo, ki je hkrati ustvarjalno in zanimivo ter ima tudi svoj prostor in ceno na trgu  .'